Deşi raportul Agenţiei Naţionale pentru Protecţia Mediului susţine ca poluarea cu praf în Bucureşti a scăzut cu până la 35% între 2008 şi 2013, datele ar putea fi incorecte, potrivit Hotnews.

Ca să poată oferi informaţii relevante, staţiile de monitorizare a calităţii aerului ar trebui să funcţioneze aproape non-stop.

Agenţia pentru Protecţia Mediului recunoaşte că aceste staţii şomează destul de mult.

Cum ideea de a planta perdele de arbori, care să ţină praful departe, a fost abandonată, Primăria pregăteşte o altă măsură care să cureţe aerul. Bucureştenii vor fi încurajaţi să meargă mai mult cu bicicleta.

Primăria va cheltui 10 milioane de euro să construiască piste şi să amenajeze centre de închiriere a bicicletelor.